Žaloba na náhradu škody voči komisionárovi 
Okresný súd
Hviezdoslavova ul. č. 28, 010 59 Žilina
Žalobca: 	Jozef Hlavatý – AUTODOPRAVA, Mlynská ul. č. 9, 010 01 Žilina, IČO, DIČ, IČ DPH
	osvedčenie o živnostenskom podnikaní reg. č. ...............................
Žalovaný:	OLAF, spol. s r.o., Národná ul. č. 9, 010 01 Žilina, IČO, DIČ, IČ DPH
	zastúpená Ing. Petrom Bielym,
	zapísaná v obchodnom registri Okresného súdu v Žiline, odd., vo vl. č. ..............................
Vec:	Žaloba na náhradu škody voči komisionárovi
I.
Dňa 30. 6. 2023 bola medzi žalobcom a žalovaným uzavretá podľa Obchodného zákonníka komisionárska zmluva. Podľa nej bol žalovaný ako komisionár povinný v lehote dvoch mesiacov zariadiť vo vlastnom mene pre žalobcu ako komitenta Jozefa Hlavatého predaj osobného automobilu VAZ 1203 EČV ZA 033 BF. 
Dôkaz:
–	Komisionárska zmluva zo dňa 30. 6. 2023
II.
Súčasťou záväzku žalovaného podľa komisionárskej zmluvy bol tiež záväzok zabezpečiť opravu predávaného osobného automobilu v lehote jedného mesiaca. Ako žalobca osobne zistil, dohodnutá oprava v stanovenej lehote nebola uskutočnená, čím došlo k zníženiu hodnoty predávaného vozidla. Na základe tejto skutočnosti vznikla žalobcovi škoda vo výške 3 200 € (slovom tritisícdvesto eur), ktorú žalobca písomne uplatnil dňa 2. 7. 2023.
Dôkaz:
–	Vyčíslenie škody zo dňa 2. 7. 2023
III.
Žalovaný odmieta svoju zodpovednosť za spôsobenú škodu a argumentuje tým, že ide o staršie motorové vozidlo a náhradné diely pre tento typ už nie je možné získať v maloobchodnej ani veľkoobchodnej sieti, a o tejto skutočnosti informoval faxom žalobcu.
Dôkaz:
–	Výpoveď účastníkov
–	Fax žalobcu
IV.
Listom zo dňa 20. 7. 2023 žalobca opätovne vyzval žalovaného na úhradu vzniknutej škody, s tým, že v opačnom prípade bude postupovať prostredníctvom súdneho konania. Znova žalovaného upozornil na skutočnosť, že porušil zákonnú povinnosť použiť na splnenie zmluvy inú osobu, pokiaľ záväzok nemohol splniť sám. Aj po uplynutí lehoty 15 dní, ktorú žalobca žalovanému určil na úhradu škody, zostal tento list bez odpovede.
Dôkaz:
–	List zo dňa 20. 7. 2023
V.
Pretože sa žalobcovi nepodarilo dosiahnuť svoj zákonný nárok cestou zmieru, žiada, aby Okresný súd v Žiline vydal tento
rozsudok
Žalovaný je povinný zaplatiť žalobcovi sumu 3 200 € (slovom tritisícdvesto eur) do 3 dní od nadobudnutia právoplatnosti rozsudku a súčasne v tej istej lehote zaplatiť trovy konania.
Žilina 1. 9. 2023